28.7.2023
RO
Jurnalul Oficial al Uniunii Europene
C 267/21 Joi, 2 februarie 2023
20.
salută acordul „roaming la tarife naționale” facilitat de UE între companiile de telecomunicații din UE și Ucraina, în beneficiul refugiaților ucraineni, și salută prelungirea acestuia; solicită integrarea pieței telecomunicațiilor din Ucraina în piața telecomunicațiilor din UE; 21.
invită Comisia și statele membre să consolideze comunicarea strategică și să transmită informații relevante despre beneficiile și șansele oferite reciproc de extindere, atât în Ucraina, cât și în statele membre, pentru asigurarea unei mai mari susțineri și pentru o mai bună înțelegere a procesului de aderare; invită Comisia și statele membre să facă mai vizibilă finanțarea UE și rezultatele sale palpabile în Ucraina; insistă ca societatea civilă ucraineană și UE să joace un rol activ în atingerea acestor obiective; 22. salută participarea activă a Ucrainei la inițiativa Parteneriatului estic al UE și solicită consolidarea în continuare a acestei inițiative politice, ca platformă importantă pentru cooperarea regională și schimbul de experiență în materie de reformă între țările partenere care urmăresc fie o cooperare mai strânsă cu UE, fie aderarea la UE; 23.
solicită instituțiilor UE să ofere funcționarilor ucraineni mai multe posibilități de a studia activitatea instituțiilor UE și de a le observa funcționarea; încurajează reuniunile parlamentare bilaterale între parlamentele statelor membre și parlamentul Ucrainei; solicită UE și statelor sale membre să continue să ofere posibilități educaționale tinerilor, funcționarilor publici și diplomaților din Ucraina, printre alții; solicită inițierea de proceduri pentru înființarea Academiei de Administrație Publică a Parteneriatului estic; 24.
invită statele membre să adopte cel de-al zecelea pachet de sancțiuni împotriva Rusiei cât mai curând posibil și să prezinte activ propuneri de extindere a sancțiunilor prin includerea de noi sectoare și persoane; îndeamnă toate statele membre să continue să dea dovadă de unitate în fața războiului Rusiei împotriva Ucrainei; invită toți partenerii, în special țările candidate și potențial candidate la UE, să se alinieze la pachetele de sancțiuni; 25.
solicită ca lista persoanelor și entităților vizate de sancțiuni să fie extinsă la firmele ruse încă prezente pe piețele UE, cum ar fi Lukoil și Rosatom, precum și la cele implicate în deportări forțate, încarcerarea ilegală a activiștilor civici ruși și a membrilor opoziției politice ruse, în „referendumurile” ilegale din Luhansk, Herson, Zaporijia și Donețk și în „alegerile” ilegale din Crimeea și Sevastopol, precum și la toți membrii partidelor din Duma de Stat care dețin funcții în parlamente alese la toate nivelurile, inclusiv la nivel regional și municipal, și la membrii mass-mediei ruse de propagandă care răspândesc sentimente antiucrainene și pro-război; solicită Consiliului să extindă lista persoanelor sancționate pentru a include persoane de pe lista propusă de Fundația anticorupție a lui Alexei Navalnîi; în același timp, îndeamnă Ucraina să adopte o „lege Magnițki” proprie; solicită interzicerea importurilor, achiziționării sau transferurilor directe sau indirecte de diamante, brute sau prelucrate, originare din Federația Rusă; 26.
solicită din nou un embargo imediat și total asupra importurilor de combustibili fosili și uraniu din Rusia, precum și abandonarea completă a conductelor Nord Stream 1 și 2, pentru a opri finanțarea războiului lui Putin din banii UE; solicită întărirea măsurilor restrictive împotriva Belarusului; îndeamnă Consiliul, în cooperare cu partenerii internaționali, să coboare plafonul tarifar pentru petrolul originar din Rusia sau exportat din aceasta; 27.
invită Comisia și autoritățile de supraveghere ale UE să monitorizeze îndeaproape punerea în aplicare efectivă și cuprinzătoare a tuturor sancțiunilor UE de către statele membre și să combată orice practici de eludare a acestora, inclusiv să elimine portițele de scăpare existente; condamnă țările terțe care au ajutat Rusia și Belarus să eludeze sancțiunile impuse și solicită Comisiei și statelor membre să aibă în vedere măsuri împotriva acestora; 28. condamnă decizia recentă a Comitetului Olimpic Internațional de a permite sportivilor ruși și belaruși să concureze în calificări pentru Jocurile Olimpice de la Paris 2024 sub un steag neutru, ceea ce contravine izolării multiple a țărilor respective și va fi utilizat de ambele regimuri în scopuri de propagandă; 29. își reiterează apelul adresat UE și statelor sale membre de a consolida izolarea internațională a Federației Ruse, inclusiv în ceea ce privește apartenența sa la organizații și organisme internaționale, de a nu organiza evenimente oficiale pe teritoriul Federației Ruse, reducând nivelul relațiilor diplomatice cu Moscova; 30. condamnă ocuparea ilegală de către Rusia a centralei nucleare de la Zaporijia din Ucraina și, pentru a reduce riscul unui incident nuclear sau radiologic, sprijină propunerea de a se crea o zonă de protecție și securitate nucleară în jurul acesteia, așa cum a propus Agenția Internațională pentru Energie Atomică;